Αναστασία (ταινία, 1997)

Η ***Αναστασία*** (αγγλ. *Anastasia*) είναι μια αμερικανική μιούζικαλ-ιστορική ταινία φαντασίας κινουμένων σχεδίων του 1997 σε σκηνοθεσία και παραγωγή Ντον Μπλούθ και Γκάρυ Γκόλντμαν, σενάριο της Σούζαν Γκώτιε, του Μπρους Γκρέιαμ, του Μπομπ Τζούντικερ και της Νόνι Ουάιτ και βασίζεται σε προσαρμογή ιστορίας του Έρικ Τάκμαν. Περιέχει τραγούδια που γράφτηκαν από το Στήβεν Φλάχερτυ και τη Λυν Άρενς και μουσική που συνέθεσε και διηύθυνε ο Ντέηβιντ Νιούμαν. Τις φωνές τους δανείζουν οι ηθοποιοί Μεγκ Ράυαν, Κρίστοφερ Λλόυντ, Τζον Κιούζακ, Κέλσυ Γκράμμερ, Χανκ Αζάρια, Μπερναντέτ Πήτερς, Κίρστεν Ντανστ και Άντζελα Λάνσμπερυ. Διαδραματίζεται σε ένα εναλλακτικό 1926, όπου η Μεγάλη Δούκισσα Αναστασία Νικολάγιεβνα, έχοντας ξεχάσει την ταυτότητά της λόγω αμνησίας, ξεκινά ένα ταξίδι για να ανακαλύψει το παρελθόν της.

Η *Αναστασία* ήταν η πρώτη ταινία κινουμένων σχεδίων της 20th Century Fox που παρήχθη από το δικό της τμήμα κινουμένων σχέσεων, το 20th Century Fox Animation, μέσω της θυγατρικής της, Fox Animation Studios. Η ταινία έκανε πρεμιέρα στον Κινηματογράφο Ζήγκφελντ της Νέας Υόρκης στις 14 Νοεμβρίου 1997 και κυκλοφόρησε στις Ηνωμένες Πολιτείες στις 21 Νοεμβρίου. Η ταινία έλαβε γενικά θετικές κριτικές από τους κριτικούς, οι οποίοι επαίνεσαν την κινηματογράφηση, τις φωνητικές ερμηνείες και το soundtrack, αν και κρίθηκε αρνητικά από μερικούς ιστορικούς για τη μυθοπλαστική επαναδιήγηση της ζωής της Μεγάλης Δούκισσας μετά τη Ρωσική Επανάσταση. Η *Αναστασία* έφερε 140 εκατομμύρια δολλάρια παγκοσμίως, καθιστώντας την την πιο κερδοφόρα ταινία του Μπλουθ και των Fox Animation Studios. Πήρε υποψηφιότητες για πολλά βραβεία, συμπεριλαμβανομένων των υποψηφιοτήτων Καλύτερου Πρωτότυπου Τραγουδιού ("*Journey to the Past*") και Καλύτερης Πρωτότυπης ή Κωμικής Μουσικής στα 70α Βραβεία της Αμερικανικής Ακαδημίας Κινηματογράφου.

Η επιτυχία της *Αναστασίας* δημιούργησε ένα franchise, συμπεριλαμβανομένου ενός spin-off που δημιουργήθηκε για βιντεοκασέτα (1999) και μια μεταφορά σε θεατρικό μιούζικαλ (2016).

## Πλοκή
Το χειμώνα του 1916, στα Χειμερινά Ανάκτορα, η οικογένεια Ρομανώφ γιορτάζει με μεγαλοπρεπή χοροεσπερίδα την τριακοσιοστή επέτειο της ανόδου του Οίκου στο θρόνο της Ρωσίας. Εκεί, η χήρα αυτοκράτειρα Μαρία (που αφηγείται το παρελθόν) δωρίζει στην οκτάχρονη εγγονή της, Μεγάλη Δούκισσα Αναστασία, ένα μουσικό κουτί και ένα μενταγιόν με την επιγραφή "Μαζί στο Παρίσι" ως αποχαιρετιστήριο δώρο πριν επιστρέψει στη Γαλλία, ενώ τραγουδούν ένα τραγούδι για την επανένωσή τους. Ο χορός διακόπτεται ξαφνικά από τον Γκριγκόρι Ρασπούτιν, πρώην βασιλικό σύμβουλο που θεωρείτο άγιος άνθρωπος, αλλά αποκαλύφθηκε ως απατεώνας και εξορίστηκε για προδοσία. Αναζητώντας εκδίκηση, ο Ρασπούτιν πουλά την ψυχή του στο Διάβολο για να αποκτήσει τη δύναμη να σκοτώσει τον Τσάρο. Η δύναμή του διατηρείται μέσα σε ένα κειμήλιο που πρέπει να προστατεύσει και το χρησιμοποιεί για να καταραστεί τους Ρομανώφ, προκαλώντας τη Ρωσική Επανάσταση. Καθώς το παλάτι επιτίθεται από επαναστατημένους στρατιώτες, η αυτοκράτειρα Μαρία και η Αναστασία διαφεύγουν από ένα μυστικό διάδρομο, με τη βοήθεια του 10χρονου υπηρέτη Ντιμίτρι. Κατά τη φυγή τους ο Ρασπούτιν προσπαθεί να σκοτώσει την Αναστασία, αλλά πέφτει μέσα στον παγωμένο Νέβα και πνίγεται. Προσπαθώντας να επιβιβαστεί μαζί με τη γιαγιά της στο τραίνο, η Αναστασία πέφτει και χτυπά το κεφάλι της, αφήνοντας τη Μαρία να πιστεύει ότι η εγγονή της χάθηκε, όπως και η οικογένειά της.

Έπειτα από δέκα χρόνια, το 1926, η Ρωσία είναι μέρος της Σοβιετικής Ένωσης και στην Αγία Πετρούπολη κυκλοφορούν φήμες για την επιβίωση της Αναστασίας και την προσφορά τεράστιας αμοιβής από τη γιαγιά της για την επιστροφή της σ' εκείνη. Ο πλέον 20χρονος Ντιμίτρι είναι απατεώνας με συνεργάτη τον πρώην ευγενή Βλαντίμιρ Βάλυα "Βλαντ" Βονίτσκυ Βασίλοβιτς και καταστρώνει σχέδιο εύρεσης μια κοπέλας που να μοιάζει με την Αναστασία για να πάρουν την ανταμοιβή. Σε άλλη περιοχή, η 18χρονη Αναστασία (που αυτοαποκαλείται "Άνυα"), έχει ξεχάσει το παρελθόν της λόγω αμνησίας και εγκαταλείπει το ορφανοτροφείο όπου ζούσε τα τελευταία δέκα χρόνια. Αναρωτώμενη για το μέλλον της, βρίσκει ένα αδέσποτο κουτάβι, τον Πούκα, και αποφασίζει να κατευθυνθεί στο Παρίσι για να αποκαλύψει το παρελθόν της, εμπνευσμένη από την επιγραφή στο κολιέ της. Φτάνοντας στην Αγία Πετρούπολη διαπιστώνει ότι χρειάζεται βίζα εξόδου από τη χώρα, αλλά μια ηλικιωμένη την παραπέμπει στο Ντιμίτρι που βρίσκεται στο εγκαταλελειμμένο παλάτι. Εκεί, η Άνυα έχει εκλάμψεις του παρελθόντος και γνωρίζει το Ντιμίτρι και το Βλαντ που εντυπωσιάζονται από την ομοιότητά της με την "πραγματική" Αναστασία. Αποκρύπτοντας το σχέδιό τους την πείθουν να πάνε στο Παρίσι για να ξαναβρεί τη γιαγιά της.

Παράλληλα, ο βοηθός του Ρασπούτιν, η καλοκάγαθη νυχτερίδα Μπάρτοκ, είναι κοντά και παρατηρεί ότι το έως τότε ανενεργό καντήλι του αφέντη του που αναζωογονήθηκε από την παρουσία της Άνυα. Τον τραβά στο Ρασπούτιν που βρίσκεται σε μια κατάσταση ανυπαρξίας, αλλά ενθουσιάζεται όταν ακούει ότι η Αναστασία απέφυγε από την κατάρα δίνοντάς του την ευκαιρία για εκδίκηση. Έπειτα, στέλνει τους δαιμονικούς υπηρέτες του να την σκοτώσουν. Οι δαίμονες καταστρέφουν το τραίνο όπου ταξιδεύουν η Άνυα, ο Ντιμίτρι και ο Βλαντ, χωρίς να καταφέρουν να τους βλάψουν. Στη διαδρομή προς το Παρίσι ο Ντιμίτρι και ο Βλαντ προσπαθούν να 'εκπαιδεύσουν' την Άνυα μαθαίνοντάς την λεπτομέρειες για τους Ρομανώφ και πως να φέρεται σαν μεγάλη δούκισσα, ώστε να πείσει τη Χήρα Αυτοκράτειρα ότι είναι η Αναστασία. Από την αρχή του ταξιδιού και ειδικά ενώ βρίσκονται στο πλοίο προς τη Γαλλία, η Άνυα και ο Ντιμίτρι ερωτεύονται. Παράλληλα, οι δαίμονες επιτίθενται ξανά, παρουσιαζόμενοι στην Άνυα ως φαντάσματα της οικογένειάς της, χωρίς αποτέλεσμα. Τελικά, ο Ρασπούτιν αποφασίζει να τη σκοτώσει ο ίδιος. 

Όταν φτάνουν στο Παρίσι, επισκέπτονται τη Σόφι, εξαδέλφη της Μαρίας και παλιά αγαπημένη του Βλαντ, που είναι υπεύθυνη για την εύρεση της Αναστασίας. Καθώς ρωτά την Άνυα πράγματα που θα γνώριζε μόνο η πραγματική Μεγάλη Δούκισσα, τη ρωτά πως διέφυγε από την εισβολή στα ανάκτορα. Όταν δίνει τη σωστή απάντηση που κανείς άλλος δε θα μπορούσε να γνωρίζει, ο Ντιμίτρι συνειδητοποιεί ότι είναι η πραγματική Αναστασία και η Σόφι πείθεται και κανονίζει μια συνάντηση με τη Χήρα Αυτοκράτειρα στην Όπερα εν αγνοία εκείνης. Εκεί, ο Ντιμίτρι προσπαθεί να συστήσει την Άνυα στη Χήρα Αυτοκράτειρα, αλλά η Μαρία τον διώχνει απηυδισμένη με τις απατεώνισσες που παρουσιάστηκαν έως τότε σε αυτήν και γνωρίζοντας το σχέδιο του Ντιμίτρι. Η Άνυα ακούει κρυφά για το σχέδιο του Ντιμίτρι και φεύγει εξοργισμένη. Αποφασισμένος να επανενώσει τις δύο συγγενείς, ο Ντιμίτρι απάγει τη Μαρία και της παρουσιάζει το χαμένο μουσικό κουτί. Καθώς η Μαρία και η Άνυα συζητούν, η Άνυα θυμάται στιγμές τους από το παρελθόν. Όταν τραγουδά το τραγούδι που μόνο οι δυο τους ήξεραν, η Μαρία αναγνωρίζει την εγγονή της και η Άνυα αποκτά τη μνήμη της.

Μετά την επανένωση γιαγιάς και εγγονής, η Χήρα Αυτοκράτειρα προσφέρει στο Ντιμίτρι την ανταμοιβή, αναγνωρίζοντάς τον ως το νεαρό υπηρέτη που τις έσωσε, αλλά αυτός αρνείται να τη δεχτεί. Σκοπεύει να φύγει για την Αγία Πετρούπολη, αποχαιρετώντας το Βλαντ και την Αναστασία χωρίς να της αποκαλύψει την αλήθεια. Στη γιορτή της επιστροφής της Αναστασίας, η Μαρία την ενημερώνει για την χειρονομία του Ντιμίτρι, αφήνοντάς την στο δίλημμα του να μείνει και να εμφανιστεί στο κοινό ως η χαμένη μεγάλη δούκισσα ή να πάει μαζί του. Ψάχνοντας τον Πούκα στον κήπο, παρασύρεται στη Γέφυρα Πον Νεφ, όπου συναντά το Ρασπούτιν. Εκείνος της επιτίθεται μαζί με τους δαίμονες, αλλά ο Μπάρτοκ αρνείται να τον βοηθήσει. Τότε, εμφανίζεται ο Ντιμίτρι, αλλά τραυματίζεται από τους δαίμονες. Τελικά, η Αναστασία καταστρέφει το κειμήλιο που φυλάσσει τη δύναμη του Ρασπούτιν και εκείνος εξαϋλώνεται, ενώ ο Μπάρτοκ απελευθερώνεται μετά το χαμό του αφέντη του. Έπειτα, η Αναστασία και ο Ντιμίτρι συμφιλιώνονται και εκείνη επιλέγει να φύγει μαζί του. Στέλνει αποχαιρετιστήριο γράμμα στη Μαρία και τη Σόφι, υποσχόμενη ότι θα επιστρέψουν κάποια μέρα. Την ταινία κλείνει ο ερωτοχτυπημένος με μια θηλυκή νυχτερίδα Μπάρτοκ.

## Διανομή ρόλων

* Μεγκ Ράυαν: *Αναστασία* (*Άνυα*)
** Λιζ Κάλλαγουεϋ: *Αναστασία* (*Άνυα*) (τραγούδι)
** Κίρστεν Ντανστ: *νεαρή Αναστασία*
** Λέισυ Σαμπέρ: *νεαρή Αναστασία* (τραγούδι)
* Κρίστοφερ Λλόυντ: *Ρασπούτιν* 
** Τζιμ Κάμμινγκς: *Ρασπούτιν* (τραγούδι)
* Τζον Κιούζακ: *Ντιμίτρι*
** Τζόναθαν Ντόκουτσιτς: *Ντιμίτρι* (τραγούδι)
** Γκλεν Ουόκερ Χάρρις Τζούνιορ: *νεαρός Ντιμίτρι*
* Κέλσυ Γκράμμερ: *Βλαντίμιρ Βάλυα "Βλαντ" Βονίτσκυ Βασίλοβιτς*
* Χανκ Αζάρια: *Μπάρτοκ*
* Άντζελα Λάνσμπερυ: *Χήρα Αυτοκράτειρα Μαρία*
* Μπερνάντετ Πήτερς: *Σοφία Στανισλόβσκιέβνα Σομόρκοφ-Σμιρνόφ*
* Αντρέα Μάρτιν: "*Συντρόφισσα" Φλέγκμενκοφ /* *Γριά Γυναίκα*
* Ρικ Τζόουνς: *Νικόλαος Β ́ της Ρωσίας* / *Επαναστατικός Στρατιώτης* / *Υπηρέτης* / *Πράκτορας Εισιτηρίων*
* Τσάριτυ Τζέημς: *Απατεωνισσα Αναστασία*
* Ντέμπρα Μούνυ: *Ηθοποιός*
* Άρθουρ Μάλλετ: *Ταξιδιώτης* / *Αρχιθαλαμηπόλος*
* Φρανκ Ουέλκερ: *Πούκα* / *Μαύρος [[Πήγασος (μυθολογία)|Πήγασος]]*

Συμμετέχουν: Βικτόρια Κλαρκ, Μπίλλυ Πόρτερ, Πάτρικ Κουίν, Τζ. Κ. Σίμμονς και Λίλλιας Ουάιτ. Ο Έρικ Μπογκόσιαν έδωσε τη φωνή του στο Λάζινγκο, το κατοικίδιο κοράκι του Ρασπούτιν, σε σκηνές που απορρίφθηκαν.

### Ελληνική μεταγλώττιση

* Μυρτώ Αλικάκη: *Αναστασία* (*Άνυα*)
* Αργύρης Παυλίδης: *Ντιμίτρι*
* Γιώργος Ματαράγκας: *νεαρός Ντιμίτρι*
* Παύλος Κοντογιαννίδης: *Ρασπούτιν*
* Δημήτρης Κοντογιάννης: *Βλαντ*
* Χρήστος Βαλαβανίδης: *Μπάρτοκ*
* Μπέτυ Βαλάση: *Αυτοκράτειρα Μαρία*
* Τάνια Τσανακλίδου: *Σόφι*
* Βίλμα Τσακίρη: *Υπεύθυνη ορφανοτροφείου*
* Λουκάς Φραγκούλης: *Τσάρος Νικόλαος Β΄*

Συμμετέχουν: Χριστίνα Βαρζοπούλου, Ντίνος Δουλγεράκης, Τάσος Κωστής, Γιώργος Μάζης, Ηλίας Πλακίδης

Τραγουδούν: Μαντώ, Στέφανος Κορκολής, Παύλος Κοντογιαννίδης, Δημήτρης Κοντογιάννης, Μπέτυ Βαλάση, Τάνια Τσανακλίδου

## Παραγωγή
Το Μάιο του 1994, ο Ντον Μπλούθ και ο Γκάρυ Γκόλντμαν είχαν υπογράψει μια μακροπρόθεσμη συμφωνία για την παραγωγή κινουμένων σχεδίων με την 20th Century Fox, με το στούντιο να διοχετεύει περισσότερα από 100 εκατομμύρια δολλάρια για την κατασκευή ενός νέου στούντιο κινουμένων σχεδίων. Επιλέξαν το Φοίνιξ της Αριζόνα, για τη θέση των Fox Animation Studios επειδή το κράτος προσέφερε στην εταιρεία περίπου 1 εκατομμύριο δολλάρια σε κεφάλαια κατάρτισης για την εργασία και δάνεια χαμηλού επιτοκίου για τον πιο σύγχρονο εξοπλισμό ψηφιακής κινούμενης ταινίας. Ήταν προσωπικό με 300 καλλιτέχνες και τεχνικούς, ένας τρίτος από τους οποίους εργάστηκε με το Μπλουθ και το Γκόλντμαν στο Δουβλίνο της Ιρλανδίας, για τα Sullivan Bluth Studios.  Για το πρώτο τους έργο, το στούντιο επέμεινε να επιλέξουν ένα από μια ντουζίνα υπάρχουσες ιδιοκτησίες που κατέχουν, όπου οι Μπλουθ και Γκόλντμαν πρότειναν να προσαρμόσουν το *The King and I* και *My Fair Lady*, αν και ο Μπλουθ και ο Γκόλντμαν είπαν ότι θα ήταν αδύνατο να βελτιώσουν την απόδοση της Ώντρεϋ Χέπμπορν και τη μουσική επένδυση των Άλαν Τζέυ Λέρνερ και Φρέντερικ Λόου. Μετά από αρκετές παραδείξεις, η ιδέα να προσαρμοστεί η *[[Αναστασία (ταινία, 1956)|Αναστασία]]* (1956) προέκυψε από τον διευθύνοντα σύμβουλο της Fox Filmed Entertainment, Μπιλ Μεκάνικ. Αργότερα, προσήρμοσαν στοιχεία από το θεατρικό έργο *[[Πυγμαλίων (θεατρικό έργο)|Πυγμαλίων]]* με τη χωρική Άνυα να μεταμορφώνεται σε βασιλική γυναίκα. 

## Μουσική επένδυση

## Παραπομπές


## Εξωτερικοί σύνδεσμοι

*

Κατηγορία:Κατάρες στις ταινίες
Κατηγορία:Αμνησία σε ταινίες
Κατηγορία:Μουσικές ταινίες κινουμένων σχεδίων
Κατηγορία:Αμερικανικές περιπετειώδεις ταινίες φαντασίας
Κατηγορία:Ταινίες παραγωγής 20th Century Fox
Κατηγορία:Ταινίες κινουμένων σχεδίων της 20th Century Fox
Κατηγορία:Ταινίες του 1997